Muutettu ehdotus: euroopan parlamentin ja neuvoston asetus ansioita ja elinoloja koskevista yhteisön tilastoista (EU-SILC) (komission EY:n perustamissopimuksen 250 (2) artiklan nojalla esittämä)

2001/0293 (COD)

Muutettu ehdotus: EUROOPAN PARLAMENTIN JA NEUVOSTON ASETUS ansioita ja elinoloja koskevista yhteisön tilastoista (EU-SILC)

1. Tausta

13 päivänä joulukuuta 2001: Ehdotus toimitettiin neuvostolle ja Euroopan parlamentille (KOM(2001) 754 lopullinen - 2001/0293(COD)).

24 päivänä huhtikuuta 2002: Talous- ja sosiaalikomitean lausunto.

14 päivänä toukokuuta 2002: Euroopan parlamentin lausunto - ensimmäinen käsittely.

2. Komission ehdotuksen tarkoitus

Ansioita ja elinoloja koskevia tilastoja ja varsinkin köyhyyteen ja sosiaaliseen syrjäytymiseen liittyviä indikaattoreita on vaadittu korkealla poliittisella tasolla. Euroopan yhteisön perustamissopimuksen 136, 137 ja 285 artiklassa viitataan tarpeeseen tuottaa ansioita, elinoloja ja sosiaalista syrjäytymistä koskevia tilastoja. Lisäksi Eurooppa-neuvoston Lissabonin (23.-24.3.2000), Nizzan (7.-9.12.2000), Tukholman (23.-24.3.2001) ja Laekenin (14.-15.12.2001) kokousten päätelmissä tuettiin vahvasti köyhyyden poistamista ja kehotettiin neuvostoa ja komissiota hankkimaan lisätietoja sosiaaliseen syrjäytymiseen liittyvistä kysymyksistä käyttämällä perustana yhteiseen sopimukseen perustuvia indikaattoreita, joilla voidaan mitata edistymistä.

Tässä yhteydessä komissio on perustanut "yhteisön toimintaohjelman sosiaalisen syrjäytymisen torjuntaa koskevan jäsenvaltioiden yhteistyön edistämiseksi", jonka tarkoituksena on edistää "vertailukelpoisten tilastojen keräämistä ja levittämistä jäsenvaltioissa ja yhteisön tasolla". Komission tiedonanto KOM(2000) 594 rakenteellisista indikaattoreista on samoilla linjoilla.

Euroopan yhteisöjen kotitaloustiedustelua 1994-2001 käytettiin näiden poliittisten tarpeiden täyttämiseksi. Kesäkuussa 2000 päätettiin kuitenkin käynnistää ansioita ja elinoloja koskeviin yhteisön tilastoihin liittyvä hanke (EU-SILC), koska oli tarpeen ajantasaistaa sisältöä uusien poliittisten vaatimusten mukaisesti sekä parantaa operationaalisia ominaisuuksia lähinnä tuotettujen tietojen ajanmukaisuuden osalta.

3. Komission lausunto parlamentin hyväksymistä tarkistuksista

3.1. Komission hyväksymät tarkistukset

Komissio suostuu ottamaan muutetussa ehdotuksessaan huomioon tarkistukset 1 (johdanto-osan 2 kappaleeseen), 4 (liite I, osa 1 (kotitalouksia koskevat tiedot), osa-alue "Bruttotulojen osatekijät kotitalouksien tasolla, mukaan lukien työntekijän ja itsenäisen ammatinharjoittajan bruttotulot (rahalliset ja ei-rahalliset), työnantajien sosiaalivakuutusbruttomaksut, laskennallinen vuokra, omaisuustulot, nykyiset maksetut/saadut siirrot, muut bruttotulot ja korkomaksut"), 5 (liite I, osa 1 (kotitalouksia koskevat tiedot), osa-alue "Asumiseen liittyvät ja muut maksurästit"), 6 (liite I, osa 1 (kotitalouksia koskevat tiedot), osa-alue "Muut kuin rahalliset puutteen indikaattorit, mukaan lukien ongelmat saada rahat riittämään, velkaantumisaste ja perustarpeissa ilmenevät huomattavat puutteet"), 8 (liite I, osa 1, (kotitalouksia koskevat tiedot), osa-alue "Asunnon tyyppi, hallintaoikeus ja asuinolot"), 11 (liite I, osa 2 (henkilökohtaiset tiedot), osa-alue "Muut nykyiset työt") ja 12 (liite I, osa 2 (henkilökohtaiset tiedot), osa-alue "Terveys (yleinen terveydentila ja krooniset sairaudet tai tilat)"), jotka Euroopan parlamentti on hyväksynyt täysistunnossaan 14 päivänä toukokuuta 2002.

3.2. Tarkistukset, jotka komissio voi hyväksyä osittain tai periaatteessa

Tarkistus 2 (2 artiklan l alakohdan 'bruttotulojen' määritelmään).

Komissio voi periaatteessa hyväksyä tarkistuksen 2, jos se esitetään seuraavassa sanamuodossa: "bruttotuloihin kuuluvat kotitalouden tietyn 'tuloviitejakson' aikana saamat rahalliset ja ei-rahalliset kokonaistulot".

Tarkistus 3 (liitteessä I olevan 1 osan (kotitalouksia koskevat tiedot) osa-alueessa "Kotitalouden perustiedot, mukaan lukien paikallisaluetta koskevat tiedot").

Komissio voi periaatteessa hyväksyä tarkistuksen 3, jos se esitetään seuraavassa sanamuodossa: "Kotitalouden perustiedot, mukaan lukien kaupungistumisen astetta koskevat tiedot".

Tarkistus 7 (liitteessä I olevan 1 osan (kotitalouksia koskevat tiedot) osa-alueessa "Fyysinen ja sosiaalinen ympäristö (rikollisuus, saasteet ja melu)").

Komissio voi periaatteessa hyväksyä tarkistuksen 7, jos se esitetään seuraavassa sanamuodossa: "Fyysinen ja sosiaalinen ympäristö, mukaan lukien asumiseen, turvattomuuteen, saasteisiin ja meluun liittyvät ongelmat".

Tarkistus 10 (liitteessä I olevan 2 osan (henkilökohtaiset tiedot) osa-alueissa "Perustiedot nykyisestä työmarkkina-asemasta ja nykyisestä päätyöstä" ja "Perustiedot työmarkkina-asemasta tuloviitejakson aikana").

Komissio voi periaatteessa hyväksyä tarkistuksen 10, jos se esitetään seuraavassa sanamuodossa: "Perustiedot nykyisestä pääasiallisesta työmarkkina-asemasta ja nykyisestä päätyöstä" ja "Poikittaistutkimukseen perustuvat perustiedot työmarkkina-asemasta tuloviitejakson aikana".

3.3. Komission hylkäämät tarkistukset

Tarkistus 9 (liitteessä I olevan 2 osan (henkilökohtaiset tiedot) osa-alueessa "Koulutus (ISCED-luokitus)" ja "Vanhempien koulutus (ISCED-luokitus)").

Komissio on samaa mieltä täsmennyksestä, että koulutuksen osa-alue kattaa ISCED-luokitukseen kuuluvan koulutuksen, muttei halua sisällyttää osa-alueeseen vanhempien koulutusta.

4. Päätelmä

EY:n perustamissopimuksen 250 artiklan 2 kohdan perusteella komissio muuttaa ehdotustaan SILC-asetukseksi edellä mainitulla tavalla.